|  |  |  |
| --- | --- | --- |
| ZnakRZS | Република Србија  Републички завод за статистику | ISSN 0353-9555 |
| **САОПШТЕЊЕ** | | **СН40** |
| број 173 - год. LXX, 01.07.2020. | |  |
| **Статистика становништва** | | СРБ173 СН40 010720 |

**Витални догађаји, 2019.**

У Републици Србији у 2019. години број живорођене деце био је 64 399, а умрло је 101 458 лица. Природни прираштај је -37 059. Процењен број становника у Републици Србији у 2019. износи 6 945 235. Наведене вредности су резултат кумулираних негативних демографских ефеката током дужег периода.

**Табела 1.** Витални догађаји, 2010–2019.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | Просечно годишње (2010–2019) |
|  |  |  |  |  |  |  |  |  |  |  |  |
| Живорођени | 68 304 | 65 598 | 67 257 | 65 554 | 66 461 | 65 657 | 64 734 | 64 894 | 63 975 | 64 399 | 65 683 |
| Умрли | 103 211 | 102 935 | 102 400 | 100 300 | 101 247 | 103 678 | 100 834 | 103 722 | 101 655 | 101 458 | 102 144 |
| Природни прираштај | -34 907 | -37 337 | -35 143 | -34 746 | -34 786 | -38 021 | -36 100 | -38 828 | -37 680 | -37 059 | -36 461 |

Од 2010. до 2019. године број становника у Републици Србији је само на основу природног прираштаја смањен за 364 607. Просечно годишње смањење броја становника од 36 461 доводи до закључка да сваке године нестаје општина величине Велике Плане или Савског венца.

Стопа природног прираштаја у Републици Србији је износила -5,3‰ (смањена за 0,1‰ у односу на вредност из 2018. године). У Београдском региону је, као и у 2018, забележена најнижа негативна вредност стопе природног прираштаја (-2,1‰), док је највиша негативна вредност стопе природног прираштаја забележена у Региону Јужне и Источне Србије (-7,8‰).

**Табела 2.** Витални догађаји на 1000 становника, 2019.

|  |  |  |  |
| --- | --- | --- | --- |
|  | На 1000 становника | | |
| живорођени | умрли | природни прираштај |
|  |  |  |  |
| **РЕПУБЛИКА СРБИЈА** | 9,3 | 14,6 | -5,3 |
| СРБИЈА – СЕВЕР | 9,9 | 13,7 | -3,8 |
| Београдски регион | 10,7 | 12,8 | -2,1 |
| Регион Војводине | 9,2 | 14,7 | -5,5 |
| СРБИЈА – ЈУГ | 8,6 | 15,5 | -6,9 |
| Регион Шумадије и Западне Србије | 8,7 | 14,9 | -6,2 |
| Регион Јужне и Источне Србије | 8,5 | 16,3 | -7,8 |
| Регион Косово и Метохија | .. | ... | ... |

Неповољне тенденције у природном кретању становништва Републике Србије, а посебно регионалне разлике, могу се потпуније сагледати на нивоу градова/општина.

Од укупног броја градова/општина у Републици Србији, стопа природног прираштаја у 2019. години позитивна је у седам градова/општина (једној више у односу на 2018. годину).

**Табела 3.** Градови/општине са позитивним стопама природног прираштаја, 2019

|  |  |
| --- | --- |
| Звездара | 0,3 |
| Нови Сад | 0,9 |
| Сјеница | 1,6 |
| Бујановац | 2,1 |
| Прешево | 6,4 |
| Нови Пазар | 6,7 |
| Тутин | 14,5 |

**Графикон 1.** Градови**/**општине са најнижом и највишом стопом наталитета

|  |  |
| --- | --- |
| 2018. | 2019. |
|  |  |

Највећи број рађања, 19 884, забележен је у старосној групи жена од 30 до 34 године. Просечна старост жена при рођењу детета, у 2019., је 30,1 година, док је просечна старост при рођењу првог детета 28,7 година. У градским насељима, просечна старост жена је 30,9 година, а у осталим насељима 28,5 година. Учешће броја живорођених у укупном броју живорођених у градским насељима је 66,5% а у осталим насељима 33,5%. Стопа укупног фертилитета, тј. укупан број живорођене деце по једној жени, износи 1,5 у 2019. години.

**Графикон 2.** Градови/општине са најнижом и највишом стопом морталитета

|  |  |
| --- | --- |
| 2018. | 2019. |
|  |  |

У Републици Србији је, према подацима за 2019. годину, регистровано 101 458 умрлих лица (51 309 мушкараца и 50 149 жена). Просечна старост умрлих у Републици Србији је 75,1 година. Највећи број умрлих је у старосном интервалу од 75 до 84 године. Посматрано по полу, међу лицима те старосне групе, више умиру жене (54,6%) од мушкараца (45,4%).

Број умрлих насилном смрћу је благо порастао у односу на претходну годину и у 2019. износи 2 833 (са 2 806 на 2 833). Број самоубистава је за 8 случајева мањи него у 2018. години и износи 941.

Водећи узрок смрти код оба пола биле су болести система крвотока. Од овог узрока смрти умрло је 52 330 лица (51,6% од укупног броја умрлих), и то: 24 112 мушкарца и 28 218 жена. По учесталости умирања, други узрок смрти су тумори, од којих је у 2019. години умрло 21 976 лица (21,7% од укупног броја умрлих), односно 12 483 мушкарца и 9 493 женe, док су на трећем месту болести система за дисање, од којих је умрло 5 504 лица (5,4%), односно 3 220 мушкараца и 2 284 женe.

**Графикон 3.** Умрли према узроку смрти, 2019

****

**Методолошка објашњења:**

**Општа стопа наталитета** је број живорођених на 1000 становника у години посматрања.

**Општа стопа морталитета** је број умрлих на 1000 становника у години посматрања.

**Стопа природног прираштаја** представља разлику између стопе наталитета и стопе морталитета у години посматрања.

**Процењен број становника** 2019. године израчунат је на основу резултата Пописа становништва 2011, природног прираштаја и унутрашњих миграција.

**Узрок смрти**

Подаци о узроку смрти заснивају се на концепту основног узрока смрти. Основни узрок смрти је дефинисан као „a) болест или повреда која је покренула низ болесних стања која су директно довела до смрти или б) околности несрећног случаја или насиља које су узроковале смртоносну повреду” (МКБ-10).

**Тип насеља**

За исказивање података према типу насеља коришћен је такозвани административно-правни критеријум, према којем се насеља деле на „градска“ (која су актом јединица локалне самоуправе добила тај статус) и на „остала“.

Републички завод за статистику од 1998. године не располаже подацима за АП Косово и Метохија, тако да они нису садржани у обухвату података за Републику Србију (укупно).

Контакт: mirjana.popovic@stat.gov.rs, тел.: 011 2412-922, локал 270

Издаје и штампа: Републички завод за статистику, 11 050 Београд, Милана Ракића 5   
Tелефон: 011 2412-922 (централа) • Tелефакс: 011 2411-260 • www.stat.gov.rs  
Одговара: др Миладин Ковачевић, директор   
Tираж: 20 ● Периодика излажења: годишња